## Odluka Ustavnog suda Republike Hrvatske broj:U-IIIA-718/2005 od 12. listopada 2006.

### NN 127/2006 (22.11.2006.), Odluka Ustavnog suda Republike Hrvatske broj:U-IIIA-718/2005 od 12. listopada 2006.

# USTAVNI SUD REPUBLIKE HRVATSKE

**2806**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tužbi koju je podnio J. B. iz R., na sjednici
održanoj 12. listopada 2006. godine, jednoglasno je donio

## ODLUKU

I. Ustavna tužba se usvaja.
II. Općinski sud u Rijeci dužan je donijeti odluku u predmetu koji se vodi pred
tim sudom pod poslovnim brojem: P-3728/99 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
određuje se podnositelju J. B. iz R., K. 54a, primjerena naknada zbog povrede
ustavnog prava iz članka 29. stavka 1. Ustava Republike Hrvatske (»Narodne
novine« broj 41/01. – pročišćeni tekst) u iznosu od 3.000,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) podnositelj je 12. veljače 2005. godine podnio ustavnu
tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Podnositelj je 26. svibnja 1999. godine podnio tužbu Općinskom sudu u Rijeci
protiv tuženika D. T. i R. R., radi predaje posjeda nekretnina i naknade štete.
Na ročištu održanom 11. lipnja 1999. godine dodijeljen je podnositelju roku od
30 dana radi uređenja tužbe i označavanja nasljednika prvotuženika s obzirom da
je prvotuženik umro, čemu je podnositelj udovoljio 22. rujna 1999. godine.
Rješenjem suda od 16. studenoga 2001. godine podnositelju je dodijeljen rok od
15 dana radi ispravka tužbe, odnosno otklanjanja nedostataka, jer je
nerazumljiva i nepotpuna, čemu je podnositelj udovoljio 6. prosinca 2001.
godine.
Rješenjem suda od 21. studenoga 2005. godine pozvan je podnositelj da u roku od
15 dana dopuni tužbu na način da označi podatke vezane uz nekretninu na kojoj je
počinjen čin smetanja.
Podnositelj nije u određenom roku dopunio tužbu.
Daljnja ročišta nisu zakazivana.

3. PRAVO VAŽNO ZA USTAVNOSUDSKI POSTUPAK

Za odlučivanje Ustavnog suda o razumnoj duljini sudskog postupka mjerodavne su
odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Prvostupanjski parnični postupak započeo je 26. svibnja 1999. godine tužbom
podnositelja Općinskom sudu u Rijeci protiv tuženika D. T. i R. R., radi predaje
posjeda nekretnina i naknade štete.
Ustavna tužba podnesena je 12. veljače 2005. godine, a do tog dana sudski
postupak nije pravomoćno okončan, pa Ustavni sud utvrđuje da je do dana
podnošenja ustavne tužbe postupak u ovom predmetu trajao ukupno pet (5) godina,
osam (8) mjeseci i sedamnaest (17) dana.

4.2. POSTUPANJE NADLEŽNOG SUDA

Ustavni sud je utvrdio da je Općinski sud u Rijeci od radnji koje su relevantne
za meritorno odlučivanje o pravima i obvezama stranaka u tom sudskom postupku,
održao jedno ročište i rješenjem pozvao podnositelja da u ostavljenom roku uredi
tužbu, s time da su u postupanju suda bila dva dulja zastoja i to od 11. lipnja
1999. do 16. studenoga 2001. što iznosi dvije (2) godine, pet (5) mjeseci i pet
(5) dana i od 16. studenoga 2001. do 12. veljače 2005. što iznosi tri (3)
godine, dva (2) mjeseca i dvadeset i osam (28) dana.

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da je podnositelj bitno pridonio duljini trajanja
postupka, jer nije postupao po nalogu suda kojim je od njega tražena ispravka
tužbe, odnosno otklanjanja njezinih nedostataka.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ne ukazuje da
se u konkretnom slučaju radi o složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak do sada vodi dulje od šest godina, te da
su u postupku pred sudom prvog stupnja bila dva dulja zastoja u ukupnom trajanju
od pet (5) godina, osam (8) mjeseci i dva (2) dana. Polazeći od navedenog,
Ustavni sud je utvrdio da je dugim trajanjem parničnog postupka pred sudom prvog
stupnja, u kojem nije donijeta meritorna odluka, podnositelju povrijeđeno
ustavno pravo da zakonom ustanovljeni neovisni i nepristrani sud u razumnom roku
odluči o njegovim pravima ili obvezama, koje je zajamčeno člankom 29. stavkom 1.
Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj, kao i doprinos podnositelja.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Rijeci dužan je dostaviti Ustavnom sudu pisanu
obavijest o datumima donošenja i otpreme odluke najkasnije osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-718/2005
Zagreb, 12. listopada 2006.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 127/2006-2806
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)